UWCแจกกำไรเกือบ100%
ลีนะบรรจง-หุ้นใหญ่รวยขึ้นอื้อ ฟุ้งปีทองธุรกิจ-รายได้โต25%
13 ก.ค. 2555

ลีนะบรรจง-หุ้นใหญ่รวยขึ้นอื้อ ฟุ้งปีทองธุรกิจ-รายได้โต25%
UWC แจกกำไรถ้วนหน้า ปิดเหนือจอง 90% กลุ่มลีนะบรรจง-ผู้ถือหุ้น CEN รวยขึ้นอื้อ
หุ้นบริษัท เอื้อวิทยา (UWC) ซื้อขายวันแรกในตลาดหลักทรัพย์ เอ็ม เอ ไอ (mai) เปิดตลาด 3 บาท ช่วงเช้าขึ้นไปสูงสุด 3.52 บาท หรือ 95% ทำปิด 3.42 บาท เหนือจอง 1.62 บาท หรือ 90% จากราคาจอง 1.80 บาท
ราคาหุ้น UWC ที่เพิ่มขึ้นมากส่งผลให้บริษัท แคปปิทอล เอ็นจิเนียริ่ง เน็ตเวิร์ค (CEN) ซึ่งเป็นผู้ถือหุ้นใหญ่ 227.91 ล้านหุ้น หรือ 65.12% มีมูลค่าหุ้นเพิ่มมากขึ้นถึง 779 ล้านบาท ขณะเดียวกันครอบครัวลีนะบรรจง ผู้ถือหุ้นใหญ่อันดับ 2 จำนวน 23.254 ล้านหุ้น รวยขึ้นเป็น 79.52 ล้านบาท ณ ราคาปิด 3.42 บาท
นายวุฒิชัย ลีนะบรรจง ประธานกรรมการบริหาร บริษัท เอื้อวิทยา กล่าวว่า ราคาหุ้น UWC วันแรกปรับตัวขึ้นแรงตั้งแต่เปิดตลาด เกิดจากความเชื่อมั่นของนักลงทุนที่เห็นว่าบริษัทเป็นผู้นำในการผลิตเสาไฟฟ้าแรงสูง และปีนี้เป็นปีทองของบริษัทหลังการไฟฟ้าได้มีการเลื่อนประมูลงานในปีก่อนมาเป็นปีนี้ ทำให้มีงานเข้ามามากขึ้น
สำหรับผลประกอบการปีนี้ คาดว่ากำไรสุทธิของ UWC จะเติบโตในทิศทางเดียวกับรายได้ที่คาดไว้ปีนี้ 1,000 ล้านบาท หรือโตไม่ต่ำกว่า 25% เทียบกับปีก่อนที่มีรายได้ 637 ล้านบาท แม้กำไรในไตรมาสแรกจะออกมาไม่ดี แต่จะดีดตัวสูงขึ้นในช่วงไตรมาส 34 ได้ หลังจากได้รับงานส่งไฟฟ้าแรงสูง 2 สัญญา ประกอบกับ UWC มีกำลังการผลิตที่มีประสิทธิภาพมากขึ้น
ด้านเงินเพิ่มทุนไอพีโอ นำไปซื้อเครื่องจักรและเหล็กที่เป็นวัตถุดิบหลักเข้ามาเก็บสะสมเพื่อป้องกันความเสี่ยงจากราคาเหล็กที่ผันผวน โดยส่งผลรวมให้บริษัทมีต้นทุนการผลิตที่ลดลง
นายวุฒิชัยกล่าวในฐานะกรรมการผู้จัดการ CEN ว่า ตั้งเป้ารายได้รวมเติบโต 10% จากปีก่อนที่มีรายได้ 1,770 ล้านบาท โดยบริษัทย่อยทั้ง 4 บริษัทเติบโตอย่างต่อเนื่อง ตั้งแต่บริษัท ระยองไวร์ อินดัสตรีส์ บริษัท ไปป์ไลน์ เอ็นจิเนียริ่ง และบริษัท เอ็นเนซอล ผลิตและจำหน่ายกระแสไฟฟ้าและพลังงานความร้อน มีโรงไฟฟ้า 2 แห่ง กำลังการผลิตรวม 11 เมกะวัตต์
นายชูพงศ์ ธนเศรษฐกร กรรมการผู้จัดการฝ่ายวาณิชธนกิจ บริษัทหลักทรัพย์ คันทรี่ กรุ๊ป (CGS) กล่าวว่า เตรียมเสนอขายหุ้นให้กับประชาชนทั่วไปครั้งแรก (ไอพีโอ) อีก 3 บริษัท ซึ่งทั้งหมดเข้าตลาด mai มูลค่าระดมทุนกว่า 500 ล้านบาท คือ บริษัท อัคคี ปราการ และบริษัท สหการประมูล เข้าซื้อขายภายในไตรมาส 4 ส่วนอีกบริษัทอยู่ในกลุ่มธุรกิจลีสซิงเครื่องจักรเครื่องกลการเกษตร จะยื่นไฟลิงไตรมาส 4 และไอพีโอปีหน้า อีก 4 บริษัท